b'\n_START_ARTICLE_\nFilipstad-ulykken\n_START_PARAGRAPH_\nFilipstad-ulykken 19. desember 1943 var en st\xc3\xb8rre eksplosjon og etterf\xc3\xb8lgende brann i et kullopplag p\xc3\xa5 havneomr\xc3\xa5det Filipstad og n\xc3\xa6rliggende boligomr\xc3\xa5der p\xc3\xa5 Skillebekk i Oslo. Ved siden av eksplosjonen p\xc3\xa5 V\xc3\xa5gen var Filipstad-ulykken den st\xc3\xb8rste katastrofe av sitt slag under okkupasjonen av Norge._NEWLINE_Eksplosjonen skjedde under lossing av ammunisjon fra DS \xc2\xabSelma\xc2\xbb. Over 800 tonn ammunisjon eksploderte, og drepte umiddelbart 22 havnearbeidere. Eksplosjonen og den p\xc3\xa5f\xc3\xb8lgende brannen \xc3\xb8dela mer enn 400 bygninger, og raserte et omr\xc3\xa5de p\xc3\xa5 60 dekar. Tilsammen 45 nordmenn (deriblant fem brannmenn) og omkring 75 tyskere ble drept. Ca. 400 mennesker ble skadet. Det samlede skadebel\xc3\xb8pet ble beregnet til 30 millioner kroner._NEWLINE_\xc2\xabSelma\xc2\xbb ble slept fra kai for at resten av ammunisjonen skulle kunne reddes. Imidlertid eksploderte skipet 11. januar 1944 og sank._NEWLINE_\xc3\x85rsaken til eksplosjonene kan ha v\xc3\xa6rt sabotasje. Ingen tok imidlertid p\xc3\xa5 seg ansvaret for en slik aksjon. Tyskerne skal ha hatt mistanke om sabotasje i egne rekker, og iverksatte ingen represalier. Offisielt ble hendelsen presentert som en ulykke.'